b'\n_START_ARTICLE_\nFerdinand de Saussure\n_START_PARAGRAPH_\nFerdinand de Saussure (\xc5\xbdeneva, 22. studenog 1857. - Vufflens-le-Ch\xc3\xa2teau kraj Morgesa, 22. velja\xc4\x8de 1913.) \xc5\xa1vicarski je jezikoslovac koji je svojim postavkama utemeljio modernu lingvistiku (jezikoslovlje) i dao temelje europskom strukturalizmu, lingvisti\xc4\x8dkom pravcu koji se razvio dvadesetih i tridesetih godina 20. stolje\xc4\x87a.\n_START_SECTION_\n\xc5\xbdivotopis\n_START_PARAGRAPH_\nRodio se u \xc5\xbdenevi gdje je i odrastao. Smatran je talentiranim i inteligentnim mladi\xc4\x87em. U\xc4\x8dio je latinski, gr\xc4\x8dki i sanskrt te razne druge kolegije na \xc5\xbeenevskom sveu\xc4\x8dili\xc5\xa1tu, a diplomirao je na leipzi\xc5\xa1kom sveu\xc4\x8dili\xc5\xa1tu 1876.. Dvije godine poslije u Berlinu je u 22. godini napisao svoje jedino cjelovito djelo M\xc3\xa9moire sur le syst\xc3\xa8me primitif des voyelles dans les langues indo-europ\xc3\xa9enes (Teza o primitivnom vokalnom sustavu u indoeuropskim jezicima) kojom je postavio temelje teoriji laringala._NEWLINE_Vratio se u Leipzig i nagra\xc4\x91en je 1880. za svoj doktorat. Nedugo potom preselio se u Pariz gdje je predavao gotski i starovisokonjema\xc4\x8dki. 1891. vratio se u \xc5\xbdenevu, a na sveu\xc4\x8dili\xc5\xa1tu je predavao sanskrt i indoeuropeistiku ostatak svog \xc5\xbeivota. Od 1906. po\xc4\x8dinje predavati te\xc4\x8daj op\xc4\x87e lingvistike i povijest uspore\xc4\x91ivanja indoeuropskih jezika sve do svoje smrti 1913._NEWLINE_1914. jedan \xc5\xbeenevski u\xc4\x8denik i prijatelj pi\xc5\xa1e da je \xc5\xbeivio poput usamljenika, da se udaljavao od ljudi i \xc5\xa1utio u znanosti. Za \xc5\xbeivota je imao malo prijatelja, a to bjehu jezikoslovci Michel Br\xc3\xa9al, Gaston Paris i Wilhelm Streitberg._NEWLINE_Njegovi su izravni u\xc4\x8denici Antoine Meillet i Miko\xc5\x82aj Kruszewski, od kojih je prvi osnovao sociolingvisti\xc4\x8dku \xc5\xa1kolu u okviru francuske lingvistike 20. stolje\xc4\x87a, a drugi je priop\xc4\x87io \xc5\xa1to je \xc4\x8duo kod de Saussurea prvaku Kazanjske \xc5\xa1kole, de Courtenayu.'